РЕГЛАМЕНТ (ЕС) № 364/2014 НА КОМИСИЯТА
от 4 април 2014 година
за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от фенпироксимат, флубендиамид, изопиразам, крезоксим-метил, спиротетрамат и тиаклоприд във и върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,
като има предвид, че:
(1)
Максимално допустимите граници на остатъчни вещества (МДГОВ) за крезоксим-метил и тиаклоприд са определени в приложение II и в част Б от приложение III към Регламент (ЕО) № 396/2005. МДГОВ за фенпироксимат, флубендиамид, изопиразам и спиротетрамат са определени в част А от приложение III към Регламент (ЕО) № 396/2005.
(2)
В рамките на процедура по разрешаване използването на продукт за растителна защита, съдържащ активното вещество фенпироксимат, върху къпини, малини, пипер и фасул (с шушулките) бе подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ.
(3)
По отношение на флубендиамид такова заявление бе подадено за използването му при ягоди. По отношение на изопиразам такова заявление бе подадено за използването му при грудкови и кореноплодни (с изключение на захарно цвекло, картофи и тропически грудкови и кореноплодни), пипер и тиквови. По отношение на крезоксим-метил такова заявление бе подадено за използването му при азарол. По отношение на спиротетрамат такова заявление бе подадено за използването му при ягоди, банани, трапезни маслини и шалот. По отношение на тиаклоприд такова заявление бе подадено за използването му при спанак и подобни листни зеленчуци.
(4)
В съответствие с член 6, параграфи 2 и 4 от Регламент (ЕО) № 396/2005 бе подадено заявление за използването на спиротетрамат върху ананаси. Заявителят твърди, че разрешеното използване на това вещество върху тази култура в Съединените щати води до по-високи остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-висока МДГОВ, за да се избегнат търговските пречки при вноса на тази култура.
(5)
В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.
(6)
Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и където е целесъобразно - за животните, и даде мотивирани становища относно предложените МДГОВ (2). Той препрати тези становища на Комисията и на държавите членки и ги направи обществено достояние.
(7)
В своето мотивирано становище Органът стигна до заключението, че по отношение на използването на крезоксим-метил върху азарол предоставените данни са достатъчни, за да се определи нова МДГОВ въз основа на употребата на открито в северната част на ЕС. По отношение на използването на тиаклоприд в спанак и подобни листни зеленчуци предоставените данни са достатъчни, за да се определи нова МДГОВ въз основа на употребата на открито в северната част на ЕС само при спанак и подобни листни зеленчуци.
(8)
По отношение на всички останали заявления Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни европейски групи потребители. Той взе предвид най-актуалната информация относно токсикологичните свойства на веществата. Нито дългосрочната експозиция на посочените вещества чрез консумация на всички хранителни продукти, които биха могли да ги съдържат, нито краткосрочната експозиция, дължаща се на прекомерна консумация на съответните култури и продукти, не показаха, че има риск от превишаване на допустимата дневна доза (ДДД) или на острата референтна доза (ОРД).
(9)
Въз основа на мотивираните становища на Органа и като се вземат предвид факторите, които са от значение за разглеждания въпрос, се счита, че необходимите изменения на МДГОВ отговарят на изискванията на член 14, параграф 2 от Регламент (ЕО) № 396/2005.
(10)
Поради това Регламент (ЕО) № 396/2005 следва да бъде съответно изменен.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕО) № 396/2005 се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 април 2014 година.